
REPUBLIKA HRVATSKA
TRGOVAČKI SUD U ZADRU
Zadar, Dr. Franje Tuđmana 35


U  I M E  R E P U B L I K E  H R V A T S K E 

R J E Š E NJ E

Trgovački sud u Zadru, OIB: 39670464653, po sutkinji Ardeni Bajlo, povodom prijedloga dužnika DOM ZA PSIHIČKI BOLESNE ODRASLE OSOBE MIHEK, Pirovac, Petra Zoranića 12, OIB: 68820762951, od 27. veljače 2017. za otvaranje predstečajnoga postupka, 14. srpnja 2017. 

r i j e š i o  j e

Odbacuje se prijedlog dužnika za otvaranje predstečajnoga postupka nad DOM ZA PSIHIČKI BOLESNE ODRASLE OSOBE MIHEK, Pirovac, Petra Zoranića 12, OIB: 68820762951.
 
Obrazloženje

Uvodno označeni dužnik je podnio ovom sudu 27. veljače 2017. prijedlog za otvaranje predstečajnoga postupka na propisanom obrascu u kojem u bitnom navodi da u Očevidniku redoslijeda osnova za plaćanje kojeg vodi Financijska agencija ima jednu ili više evidentiranih neizvršenih osnova za plaćanje koje je trebalo, na temelju valjanih osnova za plaćanje, bez daljnjeg pristanka istog naplatiti s bilo kojeg od njegovih računa, a zbog čega da postoji predstečajni razlog prijeteće nesposobnosti za plaćanje.
Uz prijedlog za otvaranje predstečajnoga postupka dužnik je dostavio sudu popis imovine i obveza te sve isprave iz čl. 26. Stečajnog zakona (Narodne novine broj 71/15, dalje u tekstu: SZ).  
Odredbom čl. 17. st. 1. toč. 12. SZ-a propisano je da se popis imovine i obveza dužnika sastoji između ostalog i od naznake postupaka pred sudovima ili javnopravnim tijelima u kojima je dužnik stranka i visinu ili opis tražbine koja je predmet postupka. Nadalje, odredbom čl. 32. st. 1. toč. 4. SZ-a propisano je da će sud odbaciti prijedlog za otvaranje predstečajnoga postupka ako se pred sudom ili javnopravnim tijelom vodi postupak u kojem je dužnik stranka, a koji postupak dužnik nije naveo u popisu imovine i obveza dužnika iako je znao ili morao znati za njegovo postojanje.
Uvidom u popis imovine i obveza priložen uz prijedlog, utvrđeno je da je dužnik u istom naznačio samo neke od sudskih postupaka u kojima je stranka.  Međutim, postupajući u skladu s načelom oficioznosti predstečajnoga postupka iz čl. 11. st. 3. SZ-a, ovaj sud je po službenoj dužnosti pribavio podatke iz eSpis-a tj. jedinstvenog informacijskog sustava za upravljanje i rad na sudskim predmetima te utvrdio da se pred Općinskim sudom u Šibeniku vodi ovršni postupak poslovni broj Ovr-840/17 u kojem je ovrhovoditelj BANKA KOVANICA d.d., a ovršenik DOM ZA PSIHIČKI BOLESNE ODRASLE OSOBE MIHEK, Pirovac i dr., i da taj postupak nije riješen, zatim ovršni postupak poslovni broj Ovr-703/16 u kojem je ovrhovoditelj HRVATSKE VODE - ZAGREB, a ovršenik DOM ZA PSIHIČKI BOLESNE ODRASLE OSOBE MIHEK, Pirovac, koji postupak također nije riješen i ovršni postupak poslovni broj Ovr-109/11 u kojem je ovrhovoditelj Raiffeisenbank Paldau-Studenzen-Eichkogel e Ge, a ovršenik Mario Mihek i dr. koji postupak nije riješen. Daljnjim uvidom u predmet Ovr-109/11 Općinskog suda u Šibeniku kroz aplikaciju e-predmet utvrđeno je da je u tom predmetu između ostalih podnesaka evidentirano i nekoliko podnesaka ovršenika u razdoblju od 15. veljače 2011. do 2. srpnja 2013., slijedom čega je sud utvrdio da je podnositelj prijedloga znao za ovaj sudski predmet. 
Stoga je sud temeljem odredbe čl. 32. st. 1. toč. 4. SZ-a odbacio prijedlog za otvaranje predstečajnog postupka.  


U Zadru 14. srpnja 2017.


                                           Sutkinja:
                                                                               Ardena Bajlo


	UPUTA O PRAVNOM LIJEKU: 
	Protiv ovog rješenja može se izjaviti žalba u roku od osam dana od obavljene dostave istog, a dostava se smatra obavljenom istekom osmog dana od dana objave rješenja na mrežnoj stranici e-Oglasna ploča sudova (čl. 12. st. 1. i čl. 19. st. 1. i 2. SZ-a).  Žalba se podnosi ovom sudu u tri istovjetna primjerka, a o istoj odlučuje Visoki trgovački sud Republike Hrvatske u Zagrebu. 

1. U spis 







